L'alcalde de Gandia anuncia a la Gala FAES la posada en marxa de l'Oficina Municipal de l'Inversor i proposa un Pacte per les Infraestructures
30 novembre 2022

## L'alcalde de Gandia anuncia a la Gala FAES la posada en marxa de l'Oficina Municipal de l'Inversor i proposa un Pacte per les Infraestructures30 novembre 2022Última actualització: 30 novembre 2022

![](../gestion/img/3321f14f55250f104d1474cc2aab35dfb5b5ab4381b66b3fe6d781d4122f4a7e.jpg)  
  

L'Espai Baladre va acollir ahir la XXIII edició de la Gala FAES, un esdeveniment destinat a posar en valor la feina que fa el sector empresarial a la comarca.

Una Gala on l'alcalde de Gandia, **José Manuel Prieto** va fer dos anuncis importants que afecten directament l'empresariat i la ciutadania en general.  
El primer va ser la proposta que es formalitzarà al **Fòrum Econòmic i Social**, als agents socials de la ciutat, i a les poblacions veïnes, de posar en marxa un Pacte per les Infraestructures. Un acord que, tal com va explicar Prieto, comptarà amb "_una planificació clara que detallarem les pòximes setmanes, i que serà el full de ruta de la nostra manera d'actuar i del nostre compromís amb la vertebració i el progrés del nostre teixit econòmic. Amb fets i accions concretes, i ja no només amb paraules_".

El segon anunci va ser la posada en marxa de l'**Oficina de l'Inversor Municipal**. Una finestreta única que facilitarà l'atracció de projectes empresarials, que agilitzarà tràmits, gestionarà contactes, farà seguiment de les inversions i ajudarà amb la recerca d'ajudes públiques.  
"_Sóc dels que opinen que, a més de les facilitats, dels projectes de millora, hem de fer dos passos en l'atracció dels projectes empresarials i de les inversions privades. I que a l'inversor cal posar-hi catifa vermella. Per això, davant l'arribada de cada vegada més inversions privades, que coincideixen amb els més de 42 milions d'euros de Fons Europeus Next Generation sol·licitats, i 5 milions més concedits, hem decidit posar en marxa aquesta oficina que ajudarà el nostre teixit empresarial i els nostres emprenedors_” finalitzà Prieto.

La Gala va comptar amb la presència del president de les Corts Valencianes, Enric Morera; el conseller d'Economia Sostenible, Sectors Productius, Comerç i Treball, Rafael Climent; la consellera de Política Territorial, Obres Públiques i Mobilitat, Rebeca Torró; el president de FAES, Juan Pablo Tur; la presidenta de la Confederació Empresarial de la CV, Eva Blasco; així com altres representants polítics, empresarials i del teixit social de tota la comarca.